Powell sesongåpnet under Grace Jackson Invitational i Kingston på Jamaica, der han vant sitt heat på 400 meter med tiden 47,75, og endte på annenplass totalt. I Milo Western Relays i februar løp han både 4 × 100 meter og 4 × 400 meter for sitt lag, MVP Track Club. De satte ny stevnerekord og årsbeste i verden på 4 × 100 meter med tiden 38,72, og de vant også 4 × 400 meter. Senere i februar deltok han ved Sydney Track Classic i Australia, der det jamaicanske stafettlaget vant 4 x 100 meter med ny årsbeste i verden, med tiden 38,62. I tillegg kom han på 4.-plass på 400 meter, der han satte ny personlig rekord med tiden 45,94, over sekundet raskere enn hans forrige personlige rekord.